Sur Editur, Nhar is-Sibt 9 ta' Lulju, iċ-Ċittadella t'Għawdex fetħet il-bibien tagħha beraħ għal mijiet kbar ta' Għawdxin, Maltin u barranin li laqgħu l-istedina li jmorru jżuruha wara żmien twil ta' xogħol ta' restawr li sar fuqha minn bosta esperti u nies tas-sengħa. Tifhmu bħali li, biex issa ċ-Ċittadella tinsab fl-istat li hi, kellhom jgħaddu ħafna snin u allura ħaqqu mertu u prosit kemm dan il-Gvern kif ukoll dak ta' qablu li dejjem emmnu fil-potenzjal u l-importanza ta' dan il-post storiku, li fl-1551 safa mbattal mill-Għawdxin kollha li ttieħdu lsiera mit-Torok ta' Barberija. Tassew li dan l-imkien għandu storja kbira u twila u kien xieraq li nieħdu ħsiebu u issa importanti li nissuktaw nieħdu ħsiebu bis-serjetà! Grazzi lill-Ewropa li tant għenet fir-restawr billi tatna l-fondi għax il-pajjiż tagħna żgur li ma kienx jiflaħ għal dawk l-ispejjeż kollha, apparti l-fatt li jkollu prijoritajiet oħra. Biex il-pubbliku inġenerali jieħu idea tax-xogħol kbir li sar hawnhekk, matul it-tieni Sibt ta' Lulju, il-Ministeru għal Għawdex fetaħ il-bibien beraħ tal-kastell biex il-poplu jsir jaf bit-tibdil u t-tindif li sar hawnhekk, u l-poplu seta' jżur kull rokna ta' din il-ġawhra storika bla ma jħallas biex iżur u jara: il-bini tal-Qorti (jien għandi 70 sena u kont għadni qatt ma rfist mill-għatba 'l ġewwa ta' din il-binja fejn jinqatgħu s-sentenzi), il-knisja katidrali, il-ħabs, is-silos tal-qamħ, il-foss, l-arloġġ il-qadim, il-Mużew tal-Katidral, il-gun powder magazine, il-Mużew tal-Arkeoloġija, il-Mużew tan-Natura u l-Mużew tal-Folklor, kif ukoll l-Open Visitors' Centre. Ma' dan kollu l-pubbliku seta' jgawdi diversi spettakli fosthom kunċerti ta' mużika sagra u dik profana; il-grupp Wintermoods; siltiet storiċi dwar diversi persunaġġi mill-istorja bħal Dragut, il-Gran Mastru Alof de Wignacourt, Sir Adrian Dingli, Bernardo de Puo, Abate Gilbertus, u La Valetta, li jingħad kien għal xi żmien miżmum priġunier f'dan il-kastell; show minn Żfin Malta; għadd ta' wirjiet; guided tours; korijiet, fosthom il-Piccole Stelle, il-Chorus Urbanus, Schola Cantorum Jubilate u Gaulitanus Choir Soloists; logħob għat-tfal u tant attivitajiet oħra li baqgħu sejrin sa wara nofsillejl. Ħbieb, iċ-Ċittadella tinsab hemm dejjem lesta biex tilqa' lil dawk kollha li jmorru jżuruha; attrazzjoni unika fil-Gżejjer Maltin li kontinwament tirrakkonta l-imgħoddi tagħha u toffri kwiet u paċi u seħer li ma ssibhomx fl-għagħa tat-toroq tal-bliet storbjużi u mgħaġġla tagħna. Nitlobkom iżżuruha biex tgawdu d-dehra sabiħa li toffri tal-belt u l-irħula tagħna, filwaqt li nappellalkom biex iżżommuha nadifa u tonqsux li tagħmlu żjara lill-Assunta fil-Katidral tagħha li, fi żmien qasir, se nkunu qed nagħmlulha festa mill-ikbar kif tassew jixraq lill-Omm il-Feddej! Naturalment, minn hawn fuq wieħed ikun jista' jgawdi xalata ta' logħob tan-nar li jinħaraq matul il-jiem tal-festa! IL-Kav. Joe M. Attard, IR-RABAT, Għawdex